Basert på de ferske skattetallene, kan NRK i dag fortelle at kvinners skattbare inntekt er 66,8 prosent av mennenes.

– Jeg visste at det var forskjeller, men ikke at de var så store gjennom hele livet, sier BI-student Jomar Rasmussen (22) og titter ned på den blå grafen som ligger godt over den røde.

Lønnsforskjellene skyldes både at kvinner velger tradisjonelle kvinneyrker i offentlig sektor, og at kvinner velger kortere arbeidstid. Men også i identiske stillinger tjener menn mer enn kvinner, sier Roger Bjørnstad i Sammunnsøkonomisk analyse.

– Her studerer vi det samme. Da er det dritkjipt å vite at dere kommer til å tjene mer enn meg, sier Mari Åteigen (22).

Foto: Grafikk: Helge Thomas Hellerud / NRK

– Kvinner må bli tøffere

På fire år har arbeidet for å lukke inntektsgapet mellom menn og kvinner stått nærmest på stedet hvil.

Erfaringen er at kvinner ikke vil bli oppfattet som grådige og tar til takke med mindre enn menn når de forhandler lønn på egne vegne, sier Gro Møllerstad, daglig leder i Hodejegerne.

Studentene kjenner seg igjen.

– Menn er flinkere til å gå rett fram, mener Mari.

– Ja, kvinner vil unngå konflikter. Og så tror jeg menn prioriterer jobben mer enn kvinner sier Jeanett Gislefoss (22).

Menn stiller tøffere krav, de tar mer sjanser og de har høyere selvtillit, konkluderer BI-studentene.

– Når folk ser en jobbannonse med mange krav til arbeidstakeren, tenker menn at dette kan jeg. Kvinner tenker at de ikke er kvalifisert, sier Mari.

Selv beskriver hun jobbambisjonene slik:

– Jeg vil bli leder, men veien dit er lang.

Lønnsforskjeller starter tidlig

BI-studentene mener gutter velger jobber med høyere risiko allerede før de fyller 20.

– De søker seg til mer prestasjonsbaserte jobber. Selv har jeg blant annet solgt kredittkort. Det var en mannsdominert jobb, mens kvinner jobber for Redd Barna, sier Thomas Flikke (23).

Ifølge Folkehelseinstituttet er kvinner i snitt 28,7 år når de får sitt første barn.

BI-studentene tror bedriftsledere har dette i bakhodet.

– Hvis to søkere står likt, vil nok mange bedriftsledere velge den som ikke skal ha barn. De har ikke lov til å bruke det som argument mot kvinnen, men det skjer. Jeg tror det ligger i bakhodet uansett, sier Mari.

– Lønna er ikke alt

Både Mari og Jeanett har ambisjoner om å bli leder. Men det er ikke nødvendigvis pengene som lokker.

– Lønna er ikke alltid det viktigste. For meg er trivsel og en tilfredsstillende jobb, vel så viktig. Jeg tror det er en kjønnsforskjell der, sier Jeanett.